S-328/2018

Mál þetta, sem dómtekið var 21. júní 2018, er höfðað með ákæru lögreglustjórans á Suðurnesjum 12. júní 2018 á hendur ákærðu, L-x-x J-x-x, fæddum [...], litháískum ríkisborgara, og M-x-x N-x-x, fæddum [...], fæddum 10. september 1981, litháískum ríkisborgara;

„fyrir fíkniefnalagabrot, með því að hafa, föstudaginn 4. maí 2018, í sameiningu, flutt hingað til lands samtals 398,56 g af kókaíni, ætluðu til söludreifingar hér á landi í ágóðaskyni. Ákærðu fluttu fíkniefnin til landsins sem farþegar með flugi FI-213 frá Kaupmannahöfn, Danmörku. Í fórum ákærða L-x-x fannst, í nærbuxum hans, pakkning sem innihélt samtals 199,13 g af kókaíni og í fórum ákærða M-x-x fannst, í nærbuxum hans, pakkning sem innihélt samtals 199,43 g af kókaíni.

Telst háttsemi þessi varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og auglýsingu nr. 232/2001.

Þess er krafist að ákærðu verði dæmdir til refsingar og til greiðslu alls sakarkostnaðar og að gerð verði upptæk framangreind 398,56 g af kókaíni, samkvæmt heimild í 6. mgr. 5. gr. laga nr. 65/1974, sbr. lög nr. 10/1997 og 68/2001, sbr. 2. mgr. 14. gr. reglugerðar nr. 233/2001, sbr. reglugerð nr. 848/2002.“

Ákærðu krefjast í málinu vægustu refsingar sem lög leyfa og að gæsluvarðhald sem þeir hafa sætt frá 5. maí sl. dragist frá dæmdri refsingu að fullri dagatölu. Þá krefjast verjendur ákærðu hvor um sig hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála. Var málið tekið til dóms við þingfestingu þess 21. júní sl. án frekari sönnunarfærslu er sækjanda og verjendum ákærðu hafði verið gefinn kostur á að tjá sig um lagaatriði máls og ákvörðun viðurlaga.

Forsendur og niðurstaða:

Við þingfestingu málsins játuðu ákærðu báðir það brot sem þeim er gefið að sök í ákæru. Samrýmast játningar ákærðu framlögðum rannsóknargögnum lögreglu. Brot þeirra telst því sannað og er það réttilega heimfært til refsiákvæða í ákæru.

Ákærðu hafa skýlaust játað að hafa í sameiningu flutt hingað til lands 398,56 grömm af kókaíni, ætluðu til söludreifingar hér á landi í ágóðaskyni. Um er að ræða allnokkurt magn kókaíns, sbr. 1. tölulið 1. mgr. 70. gr. almennra hegningarlaga. Þá horfir ákærðu til refsiþyngingar að þeir unnu verkið í sameiningu, sbr. 2. mgr. 70. gr. sömu laga. Ákærðu til málsbóta horfir hins vegar játning þeirra og sú samvinna sem þeir hafa sýnt lögreglu við rannsókn málsins, sbr. 8. og 9. tölulið 1. mgr. 70. gr. laganna. Þá liggur ekkert fyrir um það í málinu að ákærðu hafi áður verið gerð refsing. Jafnframt þykir verða að leggja til grundvallar að ákærðu hafi einungis komið að flutningi efnanna hingað til lands. Þeir hafi hvorki komið að skipulagningu né fjármögnun innflutningsins. Að öllu þessu heildstætt virtu þykir refsing hvors ákærðu um sig hæfilega ákveðin átta mánaða fangelsi.

Með vísan til kröfugerðar ákæruvalds, gagna málsins og tilgreindra lagaákvæða í ákæru verða gerð upptæk þau 398,56 grömm af kókaíni sem lögregla haldlagði við rannsókn málsins og ákærðu höfðu í vörslum sínum við komuna til landsins 4. maí sl.

Á grundvelli sakfellingar ákærðu, sbr. 1. mgr. 235. gr. laga nr. 88/2008 um meðferð sakamála, verður þeim gert að greiða sakarkostnað málsins. Ákærðu dæmast því til þess að greiða hvor um sig 63.400 krónur vegna röntgenrannsóknar, sbr. 1. mgr. 233. gr. laga nr. 88/2008. Ákærðu greiði einnig þóknun skipaðra verjenda sinna fyrir dómi, lögmannanna D-kk-ef R-kk-ef og H-kvk-ef A-kvk-ef. Þóknun lögmannanna þykir eftir umfangi málsins og með hliðsjón af framlögðum tímaskýrslum þeirra hæfilega ákveðin svo sem í dómsorði greinir. Ákærðu greiði jafnframt útlagðan ferðakostnað verjenda með þeim hætti sem fram kemur í dómsorði. Kostnaður við öflun matsgerða samkvæmt framlögðum reikningum verður hins vegar ekki felldur á ákærðu þar sem matsgerðirnar voru ekki lagðar fram í málinu.

Dóm þennan kveður upp K-kk-nf H-kk-nf héraðsdómari.

D Ó M S O R Ð:

Ákærði L-x-x J-x-x sæti fangelsi í átta mánuði. Til frádráttar refsingunni kemur gæsluvarðhald sem ákærði hefur sætt frá 5. maí 2018 að fullri dagatölu.

Ákærði M-x-x N-x-x sæti fangelsi í átta mánuði. Til frádráttar refsingunni kemur gæsluvarðhald sem ákærði hefur sætt frá 5. maí 2018 að fullri dagatölu.

Ákærði L-x-x J-x-x greiði 862.160 krónur í sakarkostnað, þar með talda þóknun skipaðs verjanda síns, D-kk-ef R-kk-ef lögmanns, 716.720 krónur að virðisaukaskatti meðtöldum, og útlagðan ferðakostnað verjanda, 82.040 krónur.

Ákærði M-x-x N-x-x greiði 841.720 krónur í sakarkostnað, þar með talda þóknun skipaðs verjanda síns, H-kvk-ef A-kvk-ef lögmanns, 716.720 krónur að virðisaukaskatti meðtöldum, og útlagðan ferðakostnað verjanda, 61.600 krónur.

Ákærðu sæti upptöku á 398,56 grömmum af kókaíni.

K-kk-nf H-kk-nf